《绍熙庚戍十月偕赵仲宗舜和潘谦之曾鲁仲游九》
宋代·黄榦

登山岂不乐，属此风露清。
排檐夜雨滴，诘旦天空明。
欢然金石交，要我林泉盟。
支筇趁汗漫，勇往不计程。
一水何索纡，千峰郁峥嵘。
仰视流云驰，俯听幽壑鸣。
班荆得所适，斗酒聊共倾。
人生会有累，聚散如浮萍。
今辰谐胜游，异日难忘情。
意惬各赋诗，庶以纪此行。